奉陪安守登膴原觀
作者：沈與求
朝代：宋

paragraphs: 江南多佳山，駢首闖城郭。
緬懷在坦夷，要使一見廓。
邦侯王事餘，幽致到丘壑。
散策占城陰，含睇及民瘼。
愛此郊原平，膴膴富耕穫。
飛觀儵下臨，丹碧盪霄堮。
野色四座浮，胸次潛領略。
千畦雲弄黄，歲事初不惡。
斗酒行勞農，歡謠入酺醵。
勝地惡發揮，波神覆爲虐。
蕭辰誰與娛，一笑寄華酌。
落日耀旍旗，輕飇漾簾幕。
卷白起壽公，歌聲渺林薄。
老農止勿狂，嗣歲有真約。